Тэма: Змітрок Бядуля. Абразкі, лірычныя мініяцюры “Плач пралескаў”, “Нібы

 рупны араты…”. Рамантычная настраёвась твораў.

Мэты: **навучальная мэта ўрока:**

 *мяркуецца, што напрыканцы ўрока вучні*

* **будуць**  **ведаць** асноўныя вехі жыццёвага і творчага шляху З.Бядулі, ідэйны змест яго твораў
* **будуць умець** прымяняць атрыманыя веды на практыцы (аналізаваць творы, вызначаць тэмы і ідэю твораў, мастацкія сродкі)
* **паспяхова выканаюць** прапанаваныя практычныя заданні

***задачы асобаснага развіцця*:**

* на аснове актуалізацыі вядомага матэрыялу і выканання навучальных заданняў спрыяць развіццю ўмення аналізаваць, параўноўваць, запаўняць табліцы, рабіць высновы
* ствараць на ўроку ўмовы, якія садзейнічаюць развіццю камунікатыўных уменняў, уменняў супрацоўнічаць адзін з адным
* садзейнічаць развіццю ў вучняў умення ацэньваць вынік сваёй працы, умення планаваць сваю дзейнасць

ХОД УРОКА

1. АРГАНІЗАЦЫЙНЫ МОМАНТ

*Мэта этапа*: псіхалагічная падрыхтаванасць класа да ўрока, арганізацыя ўвагі вучняў

*Педагагічная задача*: арганізаваць і падрыхтаваць вучняў да працы

1. АРЫЕНТАЦЫЙНА-МАТЫВАЦЫЙНЫ ЭТАП

*Мэта этапа*: пазнаваўчая гатоўнасць вучняў да атрымання новых ведаў, наяўнасць матывацыі

*Педагагічная задача*: актуалізаваць раней набытыя веды па беларускай мове

* Выступленне вучня з паведамленнем на тэму “Жыццёвыі творчы шлях З.Бядулі”
1. АПЕРАЦЫЙНА-ПАЗНАВАЎЧЫ ЭТАП

*Мэты этапа*: асэнсаванае і правільнае разуменне матэрыялу

*Педагагічная задача*: арганізаваць мэтанакіраваную пазнаваўчую дзейнасць вучня

* **Слова настаўніка:**

Нарадзіўся **Змітрок Бядуля (Самуіл Плаўнік)** 23 красавіка 1886 года на Лагойшчыне ў мястэчку Пасадзец былога Вілейскага павета Віленскай губерні (Лагойскі раён Менскай вобласці) у вялікай, дружнай, працавітай яўрэйскай сям'і. Яму давялося даволі рана дапамагаць бацькам па гаспадарцы, але дзяцінства не было непраглядна-цяжкім, бо ў сям'і быў культ кнігі: грамацей дзед навучыў чытаць унука яшчэ да школы, бацька любіў чытаць вечарамі дзецям уголас.

Бацькі хацелі, каб сын стаў святаром і аддалі сямігадовага Самуіла ў пачатковую яўрэйскую школу - хедар, а пасля яе заканчэння паслалі вучыцца ў ешыбот - школу рабінаў, якую ён не скончыў і вярнуўся ў Пасадзец, дзе некаторы час працаваў хатнім настаўнікам, пасля - канторшчыкам. Менавіта гэтыя некалькі гадоў, праведзеныя ў мястэчку, сталі вызначальнымі для будучага пісьменніка. Ён не толькі працуе, але надзвычай многа чытае, «марыць аб ведах, як галодны аб хлебе». Ідзе перыяд самапаглыблення і самааналізу. З.Бядуля бярэцца за пяро: спачатку піша вершы, арыентуючыся на класічныя ўзоры старажытнаяўрэйскай літаратуры, і даволі хутка адмаўляецца ад архаічных форм і спрабуе пісаць па-руску. Праўда, яго вершы і апавяданні, напісаныя на рускай мове, па сведчанні самога пісьменніка, «былі перасыпаны беларусізмамі, і рэдакцыі патрабавалі ад мяне тлумачэння незразумелых слоў». Вызначальным для З.Бядулі стаў 1909 год, калі ў рукі яму трапіла газета «Наша Ніва» і нельга было перадаць словамі тое пачуццё радасці, што газета выдаецца на мове, якую ведаеш з дзяцінства. Неўзабаве там з'яўляюцца дзве карэспандэнцыі з Пасадца, адна з якіх падпісана Саша Плаўнік, а другая - Змітрок Бядуля.

Першы мастацкі твор З.Бядулі - імпрэсія «Пяюць начлежнікі...» - убачыў свет на старонках **«Нашай Нівы» 23 верасня 1910 года.** Сімвалічна, што ў адрозненне ад іншых пісьменнікаў (Янкі Купалы і Якуба Коласа), чые творы былі прысвечаны замардаванай долі народа, З.Бядуля, як і М.Багдановіч, уславіў творчы пачатак у чалавеку, духоўную моц народа, веліч народнай песні. У абразку **«Пяюць начлежнікі»** ўслаўляецца народная песня як сродак гарманічнага судакранання чулай душы героя з будзённым, цяжкім жыццём. Народная песня ўяўляецца герою «стогнам загнанага жыцця, жальбай крывавай працы, споведдзю доўгай нядолі, кананнем веры пад ударамі цяжкай крыўды...» Песня, на думку аўтара, здольная лячыць беспатольнае гора чалавека-працаўніка: «...ты абціраеш кроў і пот... Чуе цябе душа наша, і радуецца, і лунае разам з табой да светлага неба...»

Перафраза гэтай імпрэсіі - верш «Начлежнікі пяюць...» (1910).

Начлежнікі пяюць. У словах глуш лясоў,

І дзікай птушкі крык на зыбістым балоце,

І чулы летні шэпт расістых каласоў,

І човен рыбака, і клёны ў пазалоце.

Далучыўшыся да стварэння новай літаратуры, З.Бядуля, сын гэтай няшчодрай, палітай потам і слязьмі зямлі, не мог не сказаць у сваіх вершах, большасць якіх падпісана псеўданімам Ясакар, пра жабрацкі лёс народа.

На горне душы першы верш я каваў,

Мне молатам гора служыла;

Зык песні паўночнай у сэрцы хаваў,

І сэрца свой боль гаварыла...

 На струнах душы першы верш я зайграў,

Імчаліся рэхі далёка.

Ратай пры іх шнур свой глыбей заараў,

І слёзы туманілі вока.

(\*\*\* На горне душы першы верш я каваў...)

 Але спецыфіка, дамінанта таленту такая, што ў будзённым, штодзённым пісьменнік бачыць шматграннасць, прыгажосць, радасць жыцця. Найвялікшая любоў паэта - родная зямля, прырода, таемная, рамантычная. З.Бядуля глыбока адчувае дух і душу краю, які яго ўзгадаваў. Дзякуючы З.Бядулю і М.Багдановічу, беларуская паэзія набыла «адзнаку інтэлігентнасці, культ пачуцця» (В.Каваленка), навучылася перадаваць «найтанчэйшыя адценні чалавечых настрояў» (Ю.Дворкіна).

Пра Змітрака Бядулю трапна пісаў М. Багдановіч: «пісьменнік з душой чулай і паэтычнай». I сапраўды, чулай душой ён успрымаў творча-эстэтычныя пошукі ўсёй тагачаснай літаратуры. Таму ў творчасці Бядулі можна знайсці выяўленне некалькіх плыняў беларускага мадэрнізму: сімвалізм, імпрэсіянізм, экспрэсіянізм, натуралізм, рэалізм, рамантызм. Яго творчасць пачатку XX ст. сапраўды арыгінальная, непаўторная найперш сінтэтычнасцю, паяднаннем розных эстэтычна-стылёвых прыкмет. Гэта засведчыла і яго **першая кніга «Абразкі»**, якая выйшла ў **Пецярбургу** ў Беларускім выдавецкім таварыстве **«Загляне сонца і ў наша аконца».** Кніга стала арыгінальным мастацкім тварэннем у гісторыі беларускай літаратуры, бо мастак здолеў увасобіць пошукі і адметнасці ўсяго тагачаснага літаратурнага працэсу Беларусі.

* ***Знайдзіце ў вычэбным дапаможніку азначэнне тэрмінаў “абразок” і “лірычная мініяцюра”*** (с. 40—41),

Гэты жанр зноў стаў папулярным у айчыннай літаратуры, пачынаючы з 70—80-х гг. XX ст. Менавіта Змітрок Бядуля быў пачынальнікам гэтага, вельмі папулярнага сёння, жан­ру. **Галоўны (скразны) герой** абразкоў, як правіла, пакутуе ад разладу з жыццём, але настойліва шукае гармонію і шчасце ў няўтульным свеце. Светаадчуванне скразнога героя кнігі «Абразкі» Змітрака Бядулі можна параўнаць з пачуццямі і думкамі самотнага вандроўніка, які ў імгле і непрытульнасці, пад халодным дажджом шукае дарогу дадому. Аўтар у гэтых творах узнавіў паэтычны, духоўна-ўзвышаны свет асобы і супрацьпаставіў гэты свет суровай празаічнай штодзённасці. Герой імкнецца да суладдзя ў адносінах са светам і людзьмі.

Ідэя мастацтва, хараства як сродку наталення патрэб душы, духоўнага ачышчэння і ўмацавання гучыць і ў абразках «Плач пралескаў”, «Нібы рупны араты...», «У заварожаных казках», «Ці я вінават?..» і многіх іншых.

У абразках Змітрака Бядулі, творах пачатку XX ст., закладзены асноўны код нашай нацыянальнай літаратуры, самай «сялянскай» з сусветных літаратур: **прырода — гэ­та храм душы чалавека, асабліва селяніна-працаўніка; праца на зямлі стварае не толькі матэрыяльны дабрабыт, але і дае важны духоўны спажытак — адчуванне прыгажосці, хараства жыцця, гармоніі.**

Вобраз працаўніка-аратага з’яўляецца цэнтральным у мно- гіх абразках і лірычных мініяцюрах Бядулі: «Нібы рупны ара­ты...», «Ратай», «Ралля», «Зямля», «Араты». Праз гэты вобраз выказваецца вялікая любоў простага чалавека да зямлі, услаўляецца нястомная, руплівая праца на ёй. Селянін разумее сваю жыццёвую бездапаможнасць без зямлі, бо свая зямля няхай гэта і вузкі шнур — для яго найбольшая святыня і найлепшае багацце.

Абразкі, прапанаваныя для вывучэння, маюць глыбокі падтэкст і даюць магчымасць ўзняць важныя філасофскія праблемы, зрабіць свае абагульненні: **праз свайго героя пісьменнік заклікае чалавека працы, селяніна, не замыкацца ў бясконцым клопаце аб хлебе надзённым, але і дбаць аб страве для душы: бачыць прыгажосць роднай прыро**ды, **умець радавацца хараству, цаніць кожнае шчаслівае імгненне жыцця.**

Услаўляючы і паэтызуючы працу аратага, Змітрок Бядуля пераконвае нас: сапраўднае прызначэнне кожнага чалавека — быдь аратаем-працаўніком на сваёй жыццёвай дзялянцы; праца ўзбагачае душу чалавека, кожны з нас павінен берагчы ў сабе адчуванне прыгажосці, хараства, гармоніі, імкнуцца рэалізаваць творчыя здольнасці, дадзеныя ад нараджэння, і ніколі не ператварацца ў чэрствую істоту, абыякавую да прыгажосці прыдарожнай кветкі ці да жыцця чалавека.

1. КАНТРОЛЬНА-КАРЭКЦЫЙНЫ ЭТАП

*Мэты этапа*: выкананне практычных заданняў

*Педагагічная задача*: стварыць умовы для асэнсаванага выканання практыкаванняў, стварыць умовы для ўзаемаправеркі і ўзаемакантролю

**Праца ў групах**: “Плач пралескаў”

1. Знайдзіце эпітэты, параўнанні, метафары ў абразку «Плач пралескаў» і паразважайце аб іх

 выяўленчай ролі.

1. Чаму 3. Бядуля называе пралескі «дзецьмі вясны»?
2. Чаму аўтар піша «плакалі пралескі», а не «смяяліся»? Як гэта дапамагае вызначыць ідэю

 твора?

1. Чаму, на вашу думку, гэты абразок пачынаецца і заканчваецца амаль аднолькава?
2. Што ці каго вы намалюеце, калі вам прапануюцъ праілюстраваць гэты твор? Чаму?

**Група 2**. «Нібы рупны араты...», неабходна паразважаць над пытаннямі:

1. *Хто герой-апавядальнік у гэтым творы? Чаму ён параўноўвае сябе з «рупным аратым»?*
2. *Знайдзіце «колеравыя» і «гукавыя» словаабазначэнні. Як яны характарызуюць стан*

 *прыроды і стан душы героя?*

1. РЭФЛЕКСІЯ

*Мэты этапа*: асэнсаванне значнасці вучэбнай дзейнасці і сітуацыя поспеху

*Педагагічная задача*: стварыць умовы для самаацэнкі дзейнасці вучняў і асэнсавання імі асобаснага сэнсу ў вывучэнні тэмы

1. ДАМАШНЯЕ ЗАДАННЕ

*Мэты этапа*: асэнсаваны выбар і ўстаноўка на паспяховае выкананне дамашняга задання

*Педагагічная задача*: падрыхтаваць навучэнцаў да выбару дамашняга задання

**Дамашняе задание:**

* падрыхтаваць паводле прачытаных абразкоў Змітрака Бядулі вуснае выказванне па тэме «Кожны чапавек павінен быць рупным аратым і сейбітам у сваім жыцці».
* Прачытаць апавяданне Змітрака Бядулі «Бондар».

Змітрок Бядуля

**Плач пралескаў**

Плакалі пралескі, дзеці вясны...

* Гэта раса на голых лепястках! – пяяў жаўранак і кружыўся над імі...

Фарбаваныя небам, узгадаваныя сонейкам, яны на чорнай зямлі не хацелі перажыць нават ад маладзіка да ветаха вясенняга месяца... плакалі ды плакалі... Месцамі на лагчынках лядок стаяў, месцамі траўкі зазелянеліся.

. . . . . . . . . . . . . . . . . . . . . . . . . . . . . . . . . . . . . . . . . . . .. . . . . . . . . . . . . . . . . .

 Новыя нарогі панёс на плячах араты ад каваля; дзяцюк ахвотна быкоў

накарміў. Палала зарніца над бярэзнікам. У вёсцы з закураных комінаў круціўся ўверх, быццам кудзеля, белы дым – гаспадыні снеданне гатавалі. Выйшла дзяўчына першы раз босая ў чыстае поле; убачыла, як пралескі слёзы льюць, ды сама заплакала.

* Ой, мяне за нямілага замуж выдаюць!

Ой, пагубіла я леты маладыя свае!..

Абхапіла рукамі бярозку маладую ды абамлела разам з ёй, а вакруг плакалі пралескі, дзеці вясны...

1. Знайдзіце эпітэты, параўнанні, метафары ў абразку «Плач пралескаў» і паразважайце аб іх

 выяўленчай ролі.

1. Чаму 3. Бядуля называе пралескі «дзецьмі вясны»?
2. Чаму аўтар піша «плакалі пралескі», а не «смяяліся»? Як гэта дапамагае вызначыць ідэю

 твора?

1. Чаму, на вашу думку, гэты абразок пачынаецца і заканчваецца амаль аднолькава?
2. Што ці каго вы намалюеце, калі вам прапануюцъ праілюстраваць гэты твор? Чаму?

Змітрок Бядуля

**Нібы рупны араты...**

 Нібы рупны араты, выходжу я раніцай на дзядзінец, яшчэ як сам бог спіць, здаецца...

 Пад белым морам тумана дрыжыць густы хвойнік на лагчыне. Над рэчкай месяц бляднеець. Галавешкі начлежнага вогнішча яшчэ смаляцца пад сухім карчом. Бярэзнік абхоплен чырвоным морам усходняй зарніцы. Вароны пачалі крычаць і крыліцца над зялёнай елкай. Канюшына смачна запахла, і ў вёсцы вароты заскрыпелі...

 А пасля бяссонай ночы, калі ў нейкай непрытомнай гарачцы мучыцца чалавек, і, быццам калючыя шышкі, думы абхапілі яго сэрца, - вельмі прыемна дачакаць усходу сонейка... жадаеш цеплаты яго і, пасылаючы на ўзгорку шчырую малітву дню, скідаеш, як непатрэбныя атопкі, думы начныя...

1. *Хто герой-апавядальнік у гэтым творы? Чаму ён параўноўвае сябе з «рупным аратым»?*
2. *Знайдзіце «колеравыя» і «гукавыя» словаабазначэнні. Як яны характарызуюць стан*

 *прыроды і стан душы героя?*